Title: Správa o priebehu a výsledkoch návštevy
Author: MZV SR

Informácia o priebehu a výsledkoch oficiálnej návštevy 
predsedu vlády Valónskeho regiónu Belgicka Jeana - Claudea Van Cauwenberghe 
a predsedu vlády Francúzskeho spoločenstva Belgicka Hervé Hasquina  v SR 
v dňoch 30. - 31. marca 2001

V dňoch 30. - 31. marca t. r. uskutočnil predseda vlády Valónskeho regiónu Belgického kráľovstva Jean-Claude Van Cauwenberghe a predseda vlády Francúzskeho spoločenstva Belgického kráľovstva Hervé Hasquin na pozvanie ministra zahraničných vecí SR Eduarda    Kukana oficiálnu návštevu Slovenskej republiky. 
Návšteva sa konala pri príležitosti podpisu medzivládnej Dohody o spolupráci medzi SR, Francúzskym spoločenstvom Belgicka a Valónskym regiónom (ďalej - Dohoda o spolupráci), s ktorej uzavretím slovenská vláda vyjadrila súhlas v máji 2000. Za slovenskú stranu Dohodu o spolupráci podpísal minister E. Kukan. 
V rámci programu sa uskutočnilo rokovanie belgickej delegácie s ministrom E. Kukanom a následne slávnostný obed v Miestodržiteľskom paláci. Ďalší program predsedov vlád bol rozdelený. Predseda vlády Francúzskeho spoločenstva Belgicka absolvoval prehliadku Bratislavy, stretol sa s ministrom kultúry Milanom Kňažkom a s riaditeľkou žilinského bilingválneho lýcea. Predsedu vlády Valónskeho regiónu prijal minister hospodárstva Ľ. Harach, navštívil firmu Keramika v Košiciach (belgická investícia) a stretol sa s primátorom mesta Košice Z. Trebuľom. 
V rámci návštevy sa uskutočnila spoločná tlačová konferencia oboch predsedov vlád a ministra zahraničných vecí E. Kukana. 

Obsah rokovaní:

1)  Rokovanie predsedov vlád s ministrom zahraničných vecí E. Kukanom a slávnostný obed

Minister E. Kukan konštatoval tradične dobrú bilaterálnu spoluprácu s Belgickom, partnerský prístup a podporu slovenských integračných snáh. Vyjadril ochotu a záujem SR o prehĺbenie spolupráce s regiónmi a spoločenstvami Belgicka, čoho prejavom je i podpis Dohody o spolupráci. Informoval o základných zahranično-politických prioritách vlády SR: integrácia do NATO a EÚ. Pripomenul minuloročný vstup SR do OECD. Oboznámil partnerov s úsilím vlády SR v otázke zlepšenia sociálnej situácie rómskej menšiny. 
Predsedovia vlád informovali o pokračujúcom prenose niektorých federálnych kompetencií na regióny a spoločenstvá Belgicka a o hľadaní rovnováhy v tomto procese. Zdôraznili aktívnu účasť federálnych súčastí Belgicka na príprave a organizácii belgického predsedníctva EÚ v 2. polroku 2001. Ich priamu zainteresovanosť na predsedníctve demonštrovali na skutočnosti, že predstavitelia regiónov a spoločenstiev budú predsedať zasadnutiam Rady EÚ v oblastiach ich výlučných kompetencií. Význam podpísanej Dohody o spolupráci vidia v zabezpečení inštitucionálnej legitimity už prebiehajúcej spolupráce v oblastiach, ktoré pokrýva, a tiež vo väčšej systematickosti doterajšej kooperácie. V prospech jej ďalšieho zintenzívnenia je i predpokladané pravidelné zhodnocovanie výsledkov a dohľad nad výkonom Dohody o spolupráci zmiešanou komisiou zloženou zo zástupcov zmluvných strán.      
Obaja predsedovia vlád ocenili úsilie slovenskej vlády v plnení podmienok potrebných na integráciu SR do NATO a EÚ. 
Partneri si vymenili názory na novú Zmluvu o EÚ prijatú na summite EÚ v Nice v decembri minulého roku. Minister E. Kukan vyzdvihol predovšetkým fakt, že summit v Nice potvrdil rozširovanie EÚ ako jednu z priorít európskeho integračného procesu. Obaja predsedovia vlád uviedli ako pozitíva zmluvy z Nice napr. riešenie otázky hlasov v Rade EÚ a počtu poslancov v Európskom parlamente, potvrdenie Bruselu ako hlavného mesta Európy i rozhodnutie o ďalšom rozširovaní EÚ. Predseda vlády H. Hasquin poznamenal, že summit v Nice dostatočne nezabezpečil prehlbovanie integrácie EÚ. 
Belgickí partneri zároveň informovali, že nová Zmluva o EÚ musí byť v Belgicku schválená nielen federálnym parlamentom, ale aj parlamentmi regiónov a spoločenstiev. V tejto súvislosti však nepredpokladajú problémy s jej schválením na tejto úrovni.        
Minister E. Kukan sa pozitívne vyjadril o fungovaní belgického federálneho systému, pričom poznamenal, že takýto systém si môže dovoliť iba hospodársky a finančne vyspelá krajina. Informoval partnerov o prebiehajúcich rokovaniach slovenskej vlády o reforme verejnej správy.                      
	 
2) 	Podpis Dohody o spolupráci

Na všetkých rokovaniach strany pozitívne zhodnotili doterajšiu spoluprácu a zdôraznili záujem na jej pokračovaní.
Dohoda o spolupráci je odrazom novej ústavnej situácie v Belgicku, ktorá spoločenstvám a regiónom dáva právomoc podpisovať medzinárodné zmluvy v oblastiach ich výlučných kompetencií. 
Vo svojej podstate vychádza z Programu spolupráce medzi SR a Francúzskym spoločenstvom Belgicka v oblasti kultúry, školstva a vedy na roky 1998, 1999 a 2000, uzavretého dňa 27.5.1998 v Bratislave, ktorého platnosť skončila dňa 31.12.2000. Podpísaná Dohoda o spolupráci vytvára právny rámec pre budúce programy spolupráce a nemá vplyv na platnosť záväzkov vyplývajúcich z tohto Programu spolupráce. 
Jej cieľom je nadviazať úzke vzťahy medzi zmluvnými stranami a vytvoriť predpoklady pre vzájomnú kooperáciu prinášajúcu konkrétne výsledky v oblastiach výskumu, hospodárstva, životného prostredia, rozvoja bývania, odborného vzdelávania, turistiky, dopravy, územného plánovania, zdravotníctva, sociálnych vecí, školstva a kultúry, vrátane audiovizuálnej oblasti. Okrem toho posilní spoluprácu zmluvných strán aj v rámci medzinárodných a nadnárodných organizácií, osobitne európskych inštitúcií, pričom obe strany sa zaväzujú dbať na využitie všetkých možností, ktoré ponúkajú tieto inštitúcie, budú sa spoločne podieľať na rozvojových programoch EÚ.
Dohoda o spolupráci je v súlade s procesom zbližovania medzi SR a EÚ a jej členskými štátmi a prispeje k naplneniu integračných ambícií SR, keďže zmluvné strany sa zaväzujú vynakladať úsilie na zabezpečenie plnohodnotného začlenenia SR do EÚ.
	Podobnú medzivládnu dohodu o spolupráci už vláda Valónskeho regiónu a vláda Francúzskeho spoločenstva Belgicka podpísali s Poľskom, Maďarskom a Českou republikou (29.3.2001).
	
3)  Prijatie predsedu vlády Valónskeho regiónu ministrom hospodárstva Ľ. Harachom

Minister Ľ. Harach vyjadril poľutovanie, že sa z časových dôvodov nemohol s predstaviteľmi Valónskeho regiónu stretnúť počas návštevy Belgicka v novembri 2000. Ocenil rozšírenie programu predsedu vlády Valónska o návštevu Košíc, kde slovenská strana v roku 2000 s potešením zaznamenala významnú valónsku akvizíciu do a.s. VSŽ Košice. Pozitívne zhodnotil dynamiku vzájomných obchodných vzťahov Slovenska a Belgicka. Akcentoval doteraz nevyužitú možnosť spolupráce subjektov oboch krajín na tretích trhoch. Upriamil pozornosť valónskej strany na možnosti spolupráce v niektorých odvetviach priemyslu SR, osobitne v drevospracujúcom priemysle, ale aj v oblasti malého a stredného podnikania. Oboznámil partnera s veľmi dobrými podmienkami pre vstup belgického/valónskeho kapitálu do oblasti drevospracujúceho priemyslu na severe košického regiónu. Informoval o prijatých opatreniach vlády SR na podporu vstupu zahraničných investícií do slovenskej ekonomiky. Upriamil pozornosť najmä na výhody vznikajúcej priemyselnej zóny  v okolí Prešova a Košíc.
Predseda vlády Valónska tlmočil ministrovi Ľ. Harachovi pozvanie na návštevu hlavného mesta Valónska, Namuru. Podpísanú Dohodu o spolupráci označil za začiatok nových vzťahov Francúzskeho spoločenstva Belgicka, Valónskeho regiónu a Slovenskej republiky. Na príklade a.s. CARMEUSE, ktorá kapitálovo vstúpila do a.s. VSŽ Košice, poukázal na možnosti a potenciál valónskych podnikateľských subjektov v zahraničí. Navrhol tiež zvážiť otázku možnosti užšieho prepojenia a spolupráce letísk v Bratislave a Charleroi, ktoré sa nachádza cca 50 km od Bruselu. Minister Ľ. Harach prisľúbil o tomto návrhu informovať príslušného rezortného ministra.  
Predseda valónskej vlády ponúkol možnosť poskytovania expertíznych poznatkov  slovenskej strane v oblasti využívania európskych fondov. Uviedol, že Valónsko je pripravené prijať v tejto záležitosti skupinu slovenských zástupcov a poskytnúť im príslušné školenia pri prijímaní pomoci z EÚ. Minister Ľ. Harach požiadal o bližšie špecifikovanie tejto zaujímavej ponuky, čo predseda vlády Valónska prisľúbil.

4)  Prijatie predsedu vlády Francúzskeho spoločenstva Belgicka ministrom kultúry M. Kňažkom

Minister M. Kňažko prejavil záujem o prehĺbenie kontaktov s Belgickom v oblasti kultúry na úrovni federálnej, regionálnej i hlavného mesta Brusel. Vyjadril vieru, že sa podarí naplniť rezervy v súčasných slovensko-belgických vzťahoch v tejto oblasti konkrétnou spoluprácou. Vyslovil sa za zriadenie slovenského inštitútu v Bruseli. Informoval o možnosti reinštalácie výstavy Etnografické poklady Slovenska v Bruseli, pripomenul jej minuloročné predstavenie v Paríži.
Predseda vlády H. Hasquin informoval o podpise Dohody o spolupráci. Privítal reinštaláciu uvedenej etnografickej výstavy, realizácia tohto projektu by sa mohla uskutočniť už v rámci Dohody o spolupráci. Ako príklad slovensko-belgickej kultúrnej spolupráce menoval úspešný Medzinárodný festival frankofónneho filmu, ktorý sa uskutočnil v Bratislave v marci t.r., s uspokojením pripomenul ocenenie belgického filmu s názvom Rosetta. Ďalej informoval o aktivitách, ktoré rozvíja v rámci Medzinárodného centra pre mesto, architektúru a krajinu (CIVA). Vyjadril záujem o účasť slovenských zástupcov na pripravovanom medzinárodnom seminári o kultúrnej politike, filmovej produkcii, financovaní kultúry, audiovízii atď., ktorý sa bude konať v 2. polroku (október resp. november) t.r. vo valónskom Monse. V súvislosti s predsedníctvom Belgicka informoval o priamej zainteresovanosti regiónov a spoločenstiev na jeho príprave i o aktívnej účasti na jeho výkone v oblastiach výlučných kompetencií, napr. organizovanie zasadnutí Rady ministrov EÚ pre audiovíziu a umenie.   
Minister M. Kňažko ocenil podpis Dohody o spolupráci, prisľúbil slovenskú účasť na spomínanom seminári a privítal zintenzívnenie kultúrnej spolupráce práve v kontexte belgického predsedníctva v EÚ. Informoval o kandidatúre SR na štatút pozorovateľa v Spoločenstve frankofónnych krajín, o ktorej sa bude rozhodovať na schôdzke členských štátov v Bejrúte, a požiadal partnera o podporu našej žiadosti.

Záver:

Návšteva predsedu vlády Valónskeho regiónu Jeana - Claudea Van Cauwenberghe a predsedu vlády Francúzskeho spoločenstva Belgicka Hervé Hasquina na Slovensku a podpis medzivládnej Dohody o spolupráci medzi SR, Francúzskym spoločenstvom Belgicka a Valónskym regiónom vytvorila predpoklady pre rozvinutie existujúcej spolupráce medzi Slovenskom a Belgickom aj na úrovni regiónov a spoločenstiev. Bohaté slovensko - belgické vzťahy sa tým rozšíria aj na federálne súčasti Belgicka, ktorých kompetencie sú početné a ďalej sa rozširujú. Uskutočnené bilaterálne rozhovory dokazujú, že na tejto úrovni existujú široké možnosti spolupráce, o ktorých intenzívne napĺňanie prejavili obe strany veľký záujem už i v podobe ďalších konkrétnych návrhov.             
Podpisom medzivládnej Dohody o spolupráci Slovenská republika vzala na vedomie špecifickú inštitucionálnu realitu belgického federálneho systému. Významnou je skutočnosť, že analogickú Dohodu o spolupráci podpísali s Valónskym regiónom a Francúzskym spoločenstvom Belgicka aj partneri SR z Višegrádskej štvorky - Poľsko, Maďarsko a Česká republika.
Dohoda o spolupráci a nadviazané kontakty s Valónskom a Francúzskym spoločenstvom Belgicka prispejú k ďalšiemu posilneniu slovensko-belgických bilaterálnych vzťahov, čo je pozitívnym momentom aj v kontexte pripravovaného belgického predsedníctva EÚ v 2. polovici 2001, na ktorej sú regióny a spoločenstvá Belgicka priamo zainteresované, i uvažovanej spolupráce krajín V-4 a Beneluxu.